“যমরাজ অপেক্ষা করছে,” এনকাউন্টার নিয়ে বিরাট মন্তব্য যোগীর

ওয়েব ডেস্ক: অপরাধ এবং অপরাধীদের প্রতি সরকারের ‘জিরো টলারেন্স’ নীতি বিনিয়োগ নিয়ে আসছে উত্তরপ্রদেশে (Uttar Pradesh), সম্প্রতি এমনই মন্তব্য করলেন সে রাজ্যের মুখ্যমন্ত্রী যোগী আদিত্যনাথ (Yogi Adityanath)। একইসঙ্গে তিনি জানান যে, ২০২৯-৩০ অর্থবর্ষের মধ্যে রাজ্যের ১ ট্রিলিয়ন ডলারের অর্থনীতি গড়ে তোলাই সরকারের প্রধান লক্ষ্য। শনিবার হিন্দুস্তান টাইমস লিডারশিপ সামিটের মঞ্চে তিনি একথা বলেন।

যোগীর দাবি, কয়েক বছর আগে উত্তরপ্রদেশে বিনিয়োগ করা ছিল অর্থহীন। তাঁর মতে, সেই সময় সেখানে মানুষের নিজের নিরাপত্তাই ছিল না। এই পরিস্থিতির পরিবর্তন করতেই তাঁর সরকার অপরাধী ও দুর্নীতির বিরুদ্ধে ‘জিরো টলারেন্স’ নীতি গ্রহণ করে বলে জানান যোগী। তিনি বলেন, বর্তমানে রাজ্যের আইন-শৃঙ্খলা পরিস্থিতি ‘অনেক ভালো’ এবং এতে তিনি সন্তুষ্ট।

আরও পড়ুন: নেহেরুকে মুছে ফেলার ষড়যন্ত্র! BJP-র বিরুদ্ধে বিস্ফোরক সোনিয়া!

রাজ্য পুলিশের এনকাউন্টার (UP Police Encounter) নিয়ে প্রশ্ন উঠলে যোগী আদিত্যনাথ বলেন, যারা সমাজ ও ব্যবস্থার বোঝা হয়ে দাঁড়িয়েছে, তাদের দূর করা প্রয়োজন। তাঁর দাবি, অপরাধীদের বিরুদ্ধে কঠোর অবস্থান নেওয়ার ফলেই রাজ্যের নিরাপত্তা নিশ্চিত হয়েছে। তিনি আরও বলেন, “আমরা প্রায়ই বলে থাকি যে, তোমরা যদি আমাদের মেয়েদের গায়ে হাত দাও, তাহলে যমরাজ তোমাদের জন্য অপেক্ষা করছেন।”

যোগী আদিত্যনাথের দাবি, উত্তর প্রদেশ এখন বিনিয়োগ-বান্ধব। রাজ্যের অবকাঠামো উন্নয়ন, শিল্পপ্রসার, কর্মসংস্থান বৃদ্ধি- এসবকে সামনে রেখেই উত্তরপ্রদেশকে ১ ট্রিলিয়ন ডলারের অর্থনীতি করার লক্ষ্য নিয়ে সরকার এগোচ্ছে বলে দাবি করেন যোগী।